De-a lungul anilor, "Regele" fotbalului românesc a făcut fericiți milioane de fani grație prestațiilor de la echipa națională.

Meciurile memorabile reușite de naționala condusă de Hagi la CM 1994 și CM 1998 i-au scos pe fanii "tricolorilor" pe străzi.

Acum, Hagi conduce unul dintre cele mai importante proiecte din fotbalul românesc, Academia Hagi, iar formația pregătită de el Viitorul, se află pe locul 2 în Liga 1, la trei puncte de lider.

Cariera lui Hagi

"Regele" și-a început cariera la Farul Constanța, în 1982. A urmat transferul la Sportul și ulterior a ajuns la Steaua, pentru care a debutat cu gol, în Supercupa Europei.

În 1990, Real Madrid plătea 4 milioane de dolari, un record la acea vreme, iar Hagi ajungea în capitala Spaniei, unde a jucat doi ani.

Ulterior, a fost adus de Mircea Lucescu la Brescia, iar după Campionatul Mondial din SUA a ajuns la Barcelona, unde a jucat doi ani.

Cea mai bună perioadă din cariera lui Hagi a fost la Galatasaray, el fiind și acum extrem de iubit de turci.

Gheorghe Hagi a evoluat pentru Galatasaray în perioada 1996-2001, jucînd în 167 de partide şi marcînd 79 de goluri în toate competiţiile. Alături de gruparea turcă, Hagi a cîştigat, ca jucător, patru titluri de campion al Turciei (1997, 1998, 1999 şi 2000) şi două cupe ale Turciei (1999 şi 2000). De asemenea, în 2000, alături de Galatasaray, a cucerit Cupa UEFA şi Supercupa Europei.

La națională, Hagi a jucat între 1983 și 2000, bifînd 125 de meciuri și 35 de goluri, fiind golgeterul all-time.

Ca antrenor, Hagi a pregătit naționala României, Galatasaray, Bursaspor, Steaua, Poli Timişoara şi Viitorul.

10 lucruri inedite pe care puţini le ştiu despre Hagi!

1. Golul său din meciul cu Argentina, de la Campionatul Mondial din 1994, a fost desemnat cel mai frumos gol pe contraatac din istoria competiţiei

2. Hagi a absolvit ASE-ul, iar cînd a jucat la Steaua n-a avut nici un grad, fiind doar un simplu soldat

3. Obişnuia să îşi taie jambierele şi juca cu picioarele goale în ghete, susţinînd că aşa simte mai bine mingea.

4. Gică Hagi e singurul antrenor din istoria modernă a fotbalului românesc, adică după 1946, care a primit naţionala pe mîini, în 2001, fără să mai antreneze vreo echipă de club

5. Există un oraş în Japonia cu numele "Hagi", care are o populaţie de aproximativ 50.000 de locuitori

6. În 1993, la 6 km de Constanţa, Gică a fost la un pas de o tragedie, scăpînd teafăr după ce s-a răsturnat cu maşina pe cîmp

7. Primul cadou primit de ziua sa de care îşi aduce aminte a fost o minge de fotbal din plastic pe care a primit-o de la părinţi cînd a împlinit 3 ani

8. Brînză cu roşii este mîncarea preferată a lui Hagi

9. Elvis, Beatles şi Bob Marley sînt artiştii preferaţi ai lui Gică

10. A avut o mare surpriză după retragerea din activitate într-un avion în zbor spre Australia. Pilotul a anunţat că la bord se află fostul mare fotbalist Gică Hagi, iar toată lumea a aplaudat

VEZI UN VIDEO DE EXCEPŢIE CU SUPER MOMENTE DIN CARIERA "REGELUI"!

În 2015, la împlinirea aniversarea de 50 de ani, Gazeta Sporturilor a avut o ediție de colecție, cu 20 de pagini dedicate lui Hagi și cu reportaje speciale despre el.

Ziua de 5 februarie este una importantă în fotbalul mondial. Pe lîngă Hagi, alți mari fotbaliști sau foști fotbaliști își serbează astăzi ziua: Cristiano Ronaldo (31 de ani), Neymar(24), Cesare Maldini (83), Carlos Tevez (32), Giovanni van Bronckhorst(41), Sven-Goran Eriksson(68).